|  |
| --- |
| **Finta Mihályné,  a „Sióagárdért emlékérem” 2012. évi kitüntetettjének méltatása**  Elhangzott Sióagárdon, 2012. május 25-én, *Sióagárd Község Önkormányzata Képviselő-testületének ünnepi ülésén*    Finta Mihályné sióagárdi családba született, első gyermekként. Óvodába és általános iskolába Sióagárdon járt, majd Pécsen szerzett gépipari technikusi végzettséget. A műszergyárban kezdett dolgozni, mint üzem technikus. Hamarosan férjhez ment, és megszületett első gyermeke 1972-ben, majd 1973-ban ismét fiúgyermek születésének örvendhetett a család. Férjét Harcra szólította a munkája, ahol szolgálati lakásban laktak, Ő az óvodában dolgozott. 1981-ben a sióagárdi tsz-ben kapott munkát, ahol folyamatos tanulás után 1990-től könyvelői feladatokat látott el. Közben 1987-ben leánygyermeknek adott életet. Betegsége miatt fel kellett adni munkahelyét, egy darabig őstermelőként dolgozott, majd 2011-ben nyugdíjba ment.  Vallásos neveltetésben részesült, a déd- és nagyszülők, a szüleivel együtt figyeltek arra, hogy a vallás az élete része legyen, elsőáldozó volt és a bérmálás szentségében is részesült. Még a kalocsai búcsújáráson is jelen volt, mely szintén kitörölhetetlen élményt jelentett számára. Ez az időszak későbbi életét is meghatározta, amiben nagy szerepe volt Sudár plébános úrnak. Sióagárdon a Kossuth utcában hosszú évekig úrnapkor sátor állt a házuk előtt.  Környezetében látta a sióagárdi viseletet, találkozott a hímzéssel és a mindennapi használatos tárgyakkal, szőttesekkel, ezek használata természetes volt számára. 14 évesen a szüreti bálban már viseletben vett részt, táncolt a helyi együttesben. Mindehhez segítséget kapott édesanyjától és anyósától, akik öltöztették az alkalmakra. A helyi együttessel sokfelé eljutott, Budapesten és az ország különböző részein is felléptek.  Bár a harmadik gyermekével mikor gyesen volt, hímzett Ő, még kalocsait is, de a millennium évében megjelent könyv, mely Sióagárd történetét dolgozza fel, adta a lökést, hogy a hímzéssel, a viselettel, a szőttesekkel foglalkozzon. Az örökség útján hozzájutott darabokat vásárlással is szaporította. Kutatta a múlt emlékeit, a régi hagyományokat megjelenítő hímzéseket, szőtteseket, így jutott el Király Anka nénihez, akitől nagyon sokat tanult. 2004-ben a sióagárdi hímzéspályázaton mutatta be munkáit, ahol nagy sikert aratott. A szőttesekkel való foglalkozás, azok gyűjtése és bemutatása a 2006-ban lezajlott kiállításon teljesedett ki, amikor karácsonyi abroszt törölközőket, kendervászon szőtteseket mutatott az érdeklődő közönségnek. Ez adott végső lökést abban az irányban, hogy a múlt ezen emlékeinek megőrzését elkötelezetten végezze. 2009-ben a hazaváró alkalmával ünnepi és vendégváró asztalaink címmel készült kiállítása, melynek során értékes darabok kerültek a közönség elé, de a terítési szokásokat, eszközöket is megismerhették a kiállítás látogatói. Ugyanebben az évben a szüreti napon ismét gyűjteménye legszebb szőtteseit mutatta meg a Sióagárdiaknak. 2010-ben lehetősége nyílott gyűjteményének bemutatására Komáromban, majd Szabadkán. Mindkét helyen csodálattal ismerkedtek Sióagárd hagyományait bemutató gyűjteményének darabjaival.  Elhivatottsággal foglakozik településünk életét kifejező hímzéssel, viselettel, szőttesekkel, mert számára ez találkozás a múlttal, az ősökkel, ez valóságos történelem, és ennek megőrzése egyben a múlt folytatása is. Az ősök példáján az ünnep, az évszakok diktálta öltözködési szokások bemutatása, a viselet hordása mind-mind kifejezi azt az elkötelezettséget, amit érez. Minden gondolatát az tölti ki, hogy a falu egyedülálló kultúráját meg kell őrizni, meg kell menteni, ezért kíván tenni.    De nem csak ez bizonyítja, hogy Pötyi közösségi ember, hogy tesz a közösségért. 2001 novemberében, hogy a templom főhajójában legyen csillár - az ötletet a Sióagárd kötetben látható templombelsőről készült fénykép adta-, gyűjtést kezdett. Nem csak gyűjtést, hanem sok embert, egyházi személyeket és hozzáértőket megkérdezett, hogy milyen csillár illik oda. Ez is kiváló alkalom volt, hogy az adományozókkal beszélgetve újabb információkhoz jusson a hagyományokról, a hímzésről, szőttesekről. Múzeumi emberek segítségét kérte, megnézett más templomokat, ahol ilyen csillár lehetett, és megkereste azt a kivitelezőt, aki képes volt azt elkészíteni, megfogadva Balázs atya tanácsát, hogy olyan legyen a csillár, ami oda való. 2004-ben került a helyére a csillár, és az óta gyönyörködhetünk benne, miközben a szentmisén részt veszünk.  És Pötyi újabb feladatot talált, a templom felújításának megkezdésekor közreműködött a templom színes ablakinak megújítása érdekében szervezett gyűjtésben. Az ablakok megújultak, nagy gyönyörűségünkre.    Kedves Pötyi! Gratulálok az elismerő kitüntetéshez, és kívánom, hogy egészséged még sokáig legyen, ahhoz, hogy Sióagárdot szolgáld munkáddal, a múlt megőrzésével, a hímzés a hagyományok, a szőttesek gyűjtésével, megőrzésével a jövő nemzedéke számára.    Sióagárd, 2012. május 23.    Háry János polgármester |
|  |
|  |
|  |
|  |
|  |